b'\n_START_ARTICLE_\nNorth American P-51 Mustang\n_START_SECTION_\nZasnova in uporaba\n_START_PARAGRAPH_\nZasnovali in izdelali so ga po britanski specifikaciji. Prototipni NA-73X so predstavili 9. septembra 1940, le 102 dneva po podpisu pogodbe, prvi\xc4\x8d je poletel 26. oktobra 1940. Mustang je bilo prvo lovsko letalo, ki so zanj uporabili krila z novim laminarnim profilom._NEWLINE_Mustang je bil sprva zasnovan za motor Allison V-1710, ki pa je imel na ve\xc4\x8djih vi\xc5\xa1inah zelo omejene sposobnosti. Ameri\xc5\xa1ki dnevni bombni\xc5\xa1ki napadi visoko lete\xc4\x8dih bombnikov pa so se odvijali ravno na teh vi\xc5\xa1inah. V RAF-u ga uporabljali samo kot izvidni\xc5\xa1ko letalo in kot lovski bombnik (Mustang Mk I). Angle\xc5\xbei so mu tudi dali ime Mustang. Na britanski predlog so mu v razli\xc4\x8dici P-51B in P-51C vgradili veliko bolj\xc5\xa1i motor Rolls-Royce Merlin, ki je povsem spremenil Mustangove sposobnosti v vi\xc5\xa1inah nad 4.500 m in mu zelo pove\xc4\x8dal zmogljivosti, primerljive z nem\xc5\xa1kimi lovci, zlasti Bf 109. Kon\xc4\x8dni razli\xc4\x8dici, P-51D in P-51K, sta bili opremljeni z motorjem Packard V-1650-7 (licen\xc4\x8dni Packardov Merlin je imel povsem druga\xc4\x8dno vpetje na trup kot britanski Merlin) z dvostopenjskim in z dvohitrostnim kompresorjem. Spoznamo ju po kaplji\xc4\x8dastem pokrovu kabine, ki je omogo\xc4\x8dal odli\xc4\x8dno vidljivost. Oboro\xc5\xbeen je bil s \xc5\xa1estimi .50" (12,7 mm) Browningovimi strojnicami._NEWLINE_Od konca leta 1943 so v ameri\xc5\xa1ki 8. zra\xc4\x8dni armadi za lovsko spremstvo bombnikov v napadih na nacisti\xc4\x8dno Nem\xc4\x8dijo uporabljali razli\xc4\x8dico P-51B. Od sredine leta 1944 jo je v enotah postopoma za\xc4\x8dela nadome\xc5\xa1\xc4\x8dati razli\xc4\x8dica P-51D. V 2. takti\xc4\x8dni zra\xc4\x8dni armadi RAF in v ameri\xc5\xa1ki 9. zra\xc4\x8dni armadi so z Merlini opremljene Mustange uporabljali zlasti kot lovske bombnike. Pri tem se je pokazala njegova neprimernost za juri\xc5\xa1nika za napade na tleh, saj je bil hladilni sistem motorja izredno ranljiv za zadetke. Uporaba Mustanga v obeh vlogah je pripomogla, da je v drugi polovici leta 1944 mo\xc4\x8d Luftwaffe znatno ope\xc5\xa1ala. Nekateri menijo, da je k temu znatno pripomogla tudi uporaba letala P-47 Thunderbolt._NEWLINE_Rajhsmar\xc5\xa1al Hermann G\xc3\xb6ring, vrhovni poveljnik nem\xc5\xa1ke Luftwaffe, naj bi dejal: \xc2\xbbKo sem podnevi videl Mustange nad Berlinom, sem vedel, da je igre konec.\xc2\xab Veliko pred Mustangi so bili pono\xc4\x8di nad Berlinom \xc5\xbee britanski Mosquiti, le da jih G\xc3\xb6ring zaradi teme ni videl._NEWLINE_P-51 je bil v uporabi tudi v zavezni\xc5\xa1kih letalstvih v Sredozemlju in Severni Afriki, v omejenem \xc5\xa1tevilu tudi na pacifi\xc5\xa1kem boji\xc5\xa1\xc4\x8du proti Japonski. Piloti so v \xc4\x8dasu druge svetovne vojne z Mustangi sestrelili 4.950 sovra\xc5\xbenikovih letal, ve\xc4\x8d so jih le s Hellcati._NEWLINE_Na za\xc4\x8detku korejske vojne je bil Mustang glavni lovec Zdru\xc5\xbeenih narodov, dokler te vloge niso prevzeli reaktivni lovci prve generacije, zlasti F-86 Sabre. Po tem so Mustange uporabljali zlasti kot lovske bombnike. Kljub reaktivnim letalom je Mustang pri nekaterih letalstvih ostal v uporabi do vse zgodnjih 1980-ih let. Po zaklju\xc4\x8dku 2. svetovne in korejske vojne so veliko letal predelali za civilno rabo, zlasti za hitrostne letalske tekme. Pozneje pa so jih vedno bolj obnavljali nazaj v veteranska letala za nastope na letalskih mitingih (Warbirds). Veliko nelete\xc4\x8dih primerkov pa je po letalskih muzejih \xc5\xa1irom po svetu.\n_START_SECTION_\nLetalo v medijih\n_START_PARAGRAPH_\nZ Mustangi je bila, po prehodu s P-47 Thunderboltov, opremljena 332. lovska skupina, sestavljena iz Afroameri\xc4\x8danov. O tej enoti je George Lucas leta 2012 posnel film \xc2\xbbRed Tails\xc2\xab\xc2\xa0(Rde\xc4\x8di repi)'